ફાંસીનો સમય થવા આવ્યો હતો, અને બધી પૂર્વતૈયારીઓ થઇ ચુકી હતી. મારા હાથ બાંધી દઈ, મને ટેબલ પર ઉભો રાખી, મોઢા પર કાળું કપડું ઓઢાડવામાં આવ્યું. ગળામાં ફંદો નાંખી ગાંઠ ટાઈટ કરવામાં આવી. થોડીવારે જ્લ્લાદે અંકોડો ફેરવ્યો અને ‘ખટક..’ કરતુંક ટેબલ ખસ્યું, અને હું એક ઝાટકા સાથે દોરડાના સહારે લટકી રહ્યો ! થોડોક તરફડયો, થોડા હુંકારા ભર્યા, આંખોના ડોળા ચકળવકળ કર્યા, શ્વાસ રૂંધાવાની અંતિમ ક્ષણે મોઢું ફાડીને હવાતિયા માર્યા, અને છેલ્લે મારા દૈહિક મૃત્યુને શરણે થયો ! મારું શરીર સ્થિર થયા બાદ પણ થોડી વાર માટે મને લટકેલો રહેવા દેવામાં આવ્યો. થોડીવારે મને નીચે ઉતાર્યો અને પાસે ઊભા દાક્તરે મારું ચેકઅપ કરવા માંડ્યું. પણ કોઈક તો એને સમજાવો કે ભલા માણસ તું તો એક જૂની થઇ ગયેલી કબરનું ચેકઅપ કરી રહ્યો છે ! કેટકેટલાય રજીસ્ટરો, કાગળોમાં મારા નામની એન્ટ્રીઓ પાડવામાં આવી. બધી ઔપચારિકતાઓ પત્યા બાદ મારો દેહ મારા ઘરનાને સોંપવામાં આવ્યો !